CHG ตั้งเป้ารายได้ปีนี้โต 15-20% เร่งสร้างรพ.ใหม่-รุกขยายสาขาต่างประเทศ
CHG ตั้งเป้ารายได้ปีนี้โต 15-20% เร่งสร้างรพ.ใหม่-รุกขยายสาขาต่างประเทศไปยังเขตเศรษฐกิจพิเศษบริเวณชายแดนที่ติดกับประเทศเพื่อนบ้าน ซึ่งในเบื้องต้นน่าจะเป็นในรูปแบบของคลินิกเครือข่ายก่อน
6 พ.ค. 2558

นายแพทย์กำพล พลัสสินทร์ กรรมการผู้จัดการ บริษัท โรงพยาบาลจุฬารัตน์ จำกัด (มหาชน) หรือ CHG เปิดเผยว่า บริษัทตั้งเป้าหมายรายได้ในปีนี้เติบโตประมาณ 15-20% จากปีก่อน เป็นผลมาจากการเร่งขยายจำนวนเตียงและปรับปรุงโรงพยาบาลเดิมอย่างต่อเนื่อง ซึ่งจะช่วยให้โรงพยาบาลสามารถรองรับผู้ป่วยได้มากขึ้น และการเปิดให้บริการเกี่ยวกับโรคที่ซับซ้อนมากยิ่งขึ้น อาทิ โรคหัวใจ โรคมะเร็ง ทำให้ค่าใช้จ่ายของผู้ป่วยต่อรายนั้นสูงขึ้นอีกด้วย
นอกจากนี้บริษัทมีแผนที่จะขยายสาขาไปยังเขตเศรษฐกิจพิเศษบริเวณชายแดนที่ติดกับประเทศเพื่อนบ้าน ซึ่งในเบื้องต้นน่าจะเป็นในรูปแบบของคลินิกเครือข่ายก่อน คาดว่าจะเริ่มดำเนินการได้ในช่วง 1-2 ปีนี้ ส่วนการซื้อกิจการเพิ่มบริษัทอยู่ระหว่างการศึกษาเพิ่มเติม ซึ่งเบื้องต้นจะเป็นกิจการในประเทศ
ส่วนแผนการขยายและปรับปรุงโรงพยาบาลในกลุ่มนั้น ล่าสุดได้ขยายและปรับปรุงโรงพยาบาลชลเวช หลังจากที่บริษัทเข้าไปซื้อกิจการในปีที่ผ่านมา จากเดิมมีจำนวนเตียงทั้งหมด 28 เตียง บริษัทเตรียมที่จะขยายจำนวนเตียงเพิ่มเป็น 59 เตียงและปรับปรุงโรงพยาบาลเพิ่มเติมเพื่อรองรับผู้ป่วยที่มากขึ้น
โดยคาดว่าจะใช้งบลงทุนรวม 200 ล้านบาท ส่วนโครงการที่ปราจีนบุรีนั้น บริษัทเตรียมก่อสร้างโรงพยาบาลใหม่ขนาด 100 เตียง โดยคาดว่าจะใช้งบลงทุนทั้งสิ้น 375 ล้านบาท ซึ่งทั้ง 2 แห่งนี้จะแล้วเสร็จในปี 60 ซึ่งจะช่วยหนุนการเติบโตต่อไปในอนาคต